Mistä on kyse? Oulu on saanut valtiolta 5,25 miljoonaa euroa tukirahaa ict-alan tiukasta tilanteesta selviytymiseen

Osa rahoista on jo otetty TE-toimistossa käyttöön

Aluksi rahaa menee työvoimakoulutukseen ja ict-alan piilotyöpaikkojen etsimiseen

Oulun ict-alan vaikean tilanteen ja alan työttömyyden hoitoon luvatuista yli viidestä miljoonasta eurosta osa on jo otettu käyttöön.

Miljoona euroa on samantien käytettävissä irtisanottujen työvoimakoulutukseen. Lisäksi TE-toimisto kokoaa parhaillaan uutta niin kutsuttua iskuryhmää, joka käytännössä kiertää Oulun seudun ict-alan yrityksissä etsimässä piilotyöpaikkoja.

Pohjois-Pohjanmaan TE-toimistoon on jo rekrytoitu kymmenen ihmistä hoitamaan erityisesti ict-alalta irtisanottujen tai irtisanottavien asioita. Erityiseen iskuryhmän kootaan lisäksi viisi alan asiantuntijaa.

– Ict-ala ei ole meille maallikoille aina helppo ymmärtää. Siellä on erikoisammattinimikkeitä, erikoisosaamista ja tittelit useimmiten englanninkielisiä.

Tämä iskujoukko ottaa nyt erityisvastuun ict-alan työttömistä työnhakijoista. Maire Mäki

Tämä asettaa suuret haasteet toimistomme asiantuntijoille. Tämä iskujoukko ottaa nyt erityisvastuun ict-alan työttömistä työnhakijoista, Pohjois-Pohjanmaan TE-toimiston johtaja Maire Mäki valottaa.

Sata yritystä listalla

TE-toimisto kartoitti keväällä alueen ict-alan yritysten työvoimatarpeita.

– Tuolloin noin sata yritystä toivoi TE-toimiston ottavan yhteyttä mahdollisimman pian. Nyt asiantuntijamme ovat lähteneet ottamaan yhteyttä näihin yrityksiin, Mäki kertoo.

Mäki ei osaa arvioida, kuinka paljon piilotyöpaikkoja Oulun alueelta loppujen lopuksi löytyy.

Viiden miljoonan valtion tukipotista menee lisäksi kolme miljoonaa Ely-keskuksen kautta jaettaviin yritystukiin. Jäljelle jää vielä miljoona euroa ekstraa ensi vuonna järjestettävään työvoimakoulutukseen.

– Tarvitsemme välineitä yksittäisten ihmisten hätään. Niitä me olemme saaneet ja nyt alkaa mittava työrupeama. On tehtävä paljon työtä, jotta jokainen ihminen saisi työpaikan, TE-toimiston johtaja Maire Mäki toteaa.